Opšti uslovi

**pružanja usluga javnih mobilnih elektronskih komunikacija Crnogorskog Telekoma**

I –Uvod

Član 1.

1. Crnogorski Telekom a.d. Podgorica, sa sjediištem u ul. Moskovska 29, Podgorica, „Opštim uslovima pružanja javnih mobilnih elektronskih komunikacija Crnogorskog Telekoma« (u daljem tekstu: Opšti uslovi) reguliše uslove pružanja i korišćenja usluga elektronskih komunikacija u mobilnoj mreži Crnogorskog Telekoma a.d. Podgorica, kao davaoca usluga (u daljem tekstu: Davalac usluga) od strane fizičkog ili pravnog lica, označenog

u pretplatničkom ugovoru kao pretplatnik usluga (u daljem tekstu,zavisno od konteksta: korisnik ili pretplatnik).

2. Korisnikom usluga u smislu ovih Opštih uslova smatra se fizičko lice ili pravno lice koje koristi ili zahtijeva korišćenje javnih elektronskih komunikacionih usluga.

3. Pretplatnikom u smislu ovih Opštih uslova smatra se fizičko lice ili pravno lice koje sa davaocem usluga zaključi ugovor radi korišćenje javnih elektronskih komunikacionih usluga.

Pretplatnik pravno lice u smislu ovih Opštih uslova je i pravno lice koji po osnovu poslovne saradnje zaključi pretplatnički ugovor za potrebe korišćenja usluga mobilnih elektronskih komunikacija od strane pojedinačnog/pojedinačnih pretplatnika koji su u radno - pravnom ili drugom odnosu kod tog pravnog lica.

4. Ovi Opšti uslovi su donijeti u skladu sa Zakonom o elektronskim komunikacijama (Sl.list CG br.40/13 od 13.08.2013,god, i Sl.list CG br.002/17 od 10.01.2017.god.).

**II -Vrsta, opis i kvalitet usluga**

**Vrsta i opis usluga**

**Član 2.**

1. Ovi Opšti uslovi se odnose na pružanje usluga elektronskih komunikacija u mobilnoj elektronskoj komunikacionoj mreži Davaoca usluga u cilju korišćenja javnih govornih usluga mobilne telefonije, elektronskih poruka, i radi korišćenja širokopojasnog pristupa internetu (mobilni internet).

2. Davalac usluga svoje usluge nudi preko GSM/EDGE mreze koristeci opsege 900 MHz i 1800 MHz, UMTS/WCDMA/HSPA/HSPA+ mreze koristeci opsege 900 MHzi2100 MHz i LTE/LTE-A mreze koristeci opsege 800 MHz, 1800 MHz i 2600 MHz sve u skladu sa 3GPP standardima.

**Kvalitet usluge Davaoca usluga**

**Član 3.**

1. Davalac usluga se obavezuje da se stara o kvalitetu usluga koje pruža, te je u tom smislu ovlašćen da preduzima sve aktivnosti usmjerene na unapređenje kvaliteta usluga. Davalac usluga je dužan da Pretplatniku prije zaključenja pretplatničkog ugovora ( u daljem tekstu: Ugovor), a shodno pozitivnim propisima, da na uvid informacije o izmjerenim vrijednostima parametara kvaliteta usluga. Ove informacije su Pretplatniku dostupne u svim prodajnim mjestima Davaoca usluga, kao i na web adresi: <https://telekom.me/privatni-korisnici/korisnicka-zona/clanak/izvjestaj-o-vrijednostima-parametara-kvaliteta-servisa>. Minimalni nivo kvaliteta usluge koji Telekom nudi Pretplatniku je definisan Ugovorom.

2. Davalac usluga obezbjeđuje ispravan i nesmetan rad mreže. U tu svrhu Davalac usluga će redovno održavati svoje mrežne kapacitete. U svrhu sprečavanja zagušenja u mreži Davalac usluga će preduzimati najveće napore i vršiti planiranje i dimenzioniranje mreže i druge odgovarajuće metode u cilju postizanja kvaliteta korišćenja mrežnih resursa. U periodima kada, i pored preduzetih mjera, dođe do zagušenja mreže moguće je da Pretplatnik neće imati konstantan pristup usluzi. Po tom osnovu Pretplatnik ima pravo da zahtijeva refundaciju shodno članu 17.

3. Davalac usluga se obavezuje da pretplatnika, prilikom zasnivanja pretplatničkog odnosa, obavijesti da nema obavezu i mogućnost da cijeli naseljeni prostor teritorije Crne Gore pokrije signalom tj da postoje područja teritorije Crne Gore koji nijesu pokriveni mrežom. Pretplatnik se o pokrivenosti naseljenog prostora Crne Gore mrežom Davaoca usluga može informisati na web stranici <https://telekom.me/privatni-korisnici/korisnicka-zona/korisne-informacije/mapa-pokrivenosti>

4. Shodno navedenom, prilikom zasnivanja pretplatničkog odnosa Davalac usluga će pretplatnika informisati da postoji mogućnost da usluga ne bude dostupna u svako vrijeme i na svakom mjestu.

5. Davalac usluga nije odgovoran za bilo kakve smetnje i/ili ograničenja korišćenja usluge zbog događaja koji se smatraju »višom silom« (na primjer: rat, poplava, štrajk itd.) ili zbog nestanka električne energije na strani pretplatnika ili pozvanog broja ili zbog događaja za koje je odgovoran pretplatnik i/ili treća strana, niti je obavezan da obezbijedi alternativnu uslugu i/ili da snosi bilo kakvu štetu koju Pretplatnik pretrpi po tom osnovu.

6. Zbog karakteristika tehnologije koja se koristi za pružanje usluge širokopojasnog pristupa internet, Davalac usluga ne garantuje dostizanje maksimalne brzine interneta za tu tehnologiju. Ostvarena brzina širokopojasnog interneta zavisi od tehnologije koju operator nudi, izbora terminalne opreme, broja korisnika koji dijele resurse bazne stanice, kao I uslova za prostiranje signala (nesmetana optička vidljivost, blizina bazne stanice i vremenski uslovi).

7. Davalac usluga će pretplatnika prilikom zasnivanja pretplatničkog odnosa informisati da pretplatnički odnos uključuje usluge mobilne komunikacije na unutrašnjoj i inostranim mrežama sa kojima Davalac usluga ima zaključene ugovore u roamingu. Pretplatnik sa listom roming partenera i njihovim uslugama može upoznati putem Ponude, kao i na web stranici Davaoca usluga [www.telekom.me](http://www.telekom.me). Upotreba inostrane mreže regulisana je propisima inostranog operatora.

8. Davalac usluga ne odgovara za pokrivenost signalom, kvalitet, sigurnost ponuđene usluge u drugim komunikacionim mrežama ili podataka o razgovorima evidentiranim od strane drugog komunikacionog operatora.

**Usluge drugih lica koja se pružaju posredstvom komunikacione mreže Davaoca usluga**

9. Davalac usluga ne snosi odgovornost za kvalitet i sadržaj roba i usluga koje druga lica (pravna ili fizička) pružaju posredstvom komunikacione mreže Davaoca usluga. Davalac usluga je odgovoran za kvalitet veze svoje komunikacione mreže.

10. Davalac usluga je dužan da drugo lice iz prethodnog stava ugovorom obaveže da date usluge može pružati korisniku isključivo po zahtjevu korisnika i po prethodnom dobijanju njegove saglasnosti.

11. Troškovi korišćenja usluga drugih lica (pravna ili fizička) posredstvom komunikacione mreže Davaoca usluga se fakturišu putem računa Davaoca usluga.

12. Davalac usluga je dužan da u slučaju prigovora korisnika po osnovu iznosa računa za usluge iz prethodnog stava, zatim kvaliteta i sadržaja tih usluga, omogući korisniku nesmetano korišćenje svojih komunikacionih usluga koje su obezbijeđene saglasno ovim Opštim uslovima.Davalac usluga će prilikom donošenja odluke po predmetnom prigovoru tražiti od pružaoca tih usluga detaljan izvještaj u vezi usluge na koju se odnosi dati prigovor.

13. Davalac usluga će svoje usluge obezbijediti saglasno prethodnom stavu ukoliko je korisnik platio nesporni dio računa ili iznos koji odgovara prosječnoj vrijednosti posljednja tri mjesečna računa.

**Član 4.**

Korišćenje mobilne mreže:

1. Pretplatnički odnos po ovim Opštim uslovima uključuje usluge mobilnih komunikacija u unutrašnjoj i inostranim mrežama sa kojima Davalac usluga ima zaključene ugovore u roamingu.

2. Korišćenje usluga inostrane mobilne komunikacione mreže Davalac usluga naplaćuje od pretplatnika u korist inostranog roaming partnera, te je pretplatnik upoznat da postoji mogućnost kašnjenja sa obračunom usluga ostvarenih u romingu.

3. Davalac usluga je dužan i ovlašćen je da preduzima sve aktivnosti usmjerene na unapređenje kvaliteta usluga, ali i da uvodi restrikcije radi obezbjeđenja zadovoljavajućeg funkcionisanja i održavanja mreže ili radi sprječavanja zloupotrebe mreže.

4. Ukoliko Davalac usluga utvrdi da pretplatnik narušava sigurnost rada mreže, odnosno da istu zloupotrebljava na način definisan članom 8 i članom 9 ovih Uslova, Davalac usluga je ovlašćen da bez prethodne najave privremeno ili trajno prekine pružanje usluga, s tim što će o prekidu obavijestiti pretplatnika u najkraćem mogućem roku.

5. Davalac usluga je dužan da po nalogu nadležnog organa suspenduje korisnički odnos ako pretplatnik koristi opremu koja nema potrebna odobrenja, da ograniči ili onemogući odlazne pozive sa opreme koji ometaju funkcionisanje mreže ili, ako je to neophodno da bi se obezbijedilo redovno funkcionisanje mreže, da raskine korisnički odnos, s tim što će prije raskidanja korisničkog odnosa pismeno obavjestiti pretplatnika o razlozima raskida.

**III - Način i uslovi zasnivanja, trajanje, prenos, produženje, raskid i prestanak pretplatničkog ugovora i naknade za raskid Ugovora prije isteka**

**Zasnivanje pretplatničkog odnosa**

**Član 5.**

1.Davalac usluga se obavezuje da podnosiocu zahtjeva u roku od 8 dana od dana podnošenja, ukoliko je to tehnički moguće, omogući pristup svojoj mreži i servisima. Ovako utvrđeni rok se produžava u slučaju nastupanja okolnosti više sile ili kašnjenja pretplatnika u ispunjenju preuzetih obaveza. Pretplatnik je u obavezi da radi korišćenja komunikacionih usluga Davaoca usluga obezbijedi terminalnu opremu koja ispunjava propisane tehničke uslove predviđene zakonom, kao i karakteristike mreže iz člana 2 ovih Opštih uslova. Tehničke karakteristike mreže i tehničke karakteristike opreme koja se može priključiti na istu radi korišćenja izabrane usluge su date na web adresi [www.telekom](http://www.telekom). me.uredjaji i Pretplatnik se sa istim može upoznati prije zaključenja Ugovora. O navedenom se Pretplatnik može informisati i pozivom na broj koji je istaknut na datoj internet stranici. Prilikom izbora opreme Pretplatnik mora voditi računa o navedenom, te u slučaju nepodudarnosti dužan je da izvrši prilagođavanje operativnog sistema sopstvene opreme. Davalac usluga je dužan da i opremu koju nudi Pretplatniku i njene tehničke karakteristike objavi na datoj internet adresi. Davalac usluga je dužan uz opremu koju nudi isporuči Pretplatniku i upustvo za upotrebu na crnogorskom jeziku, kao i garantni list za isti. Pretplatnik je dužan da se pridržava upustava o korišćenju opreme.

2. Pretplatnički odnos koji podrazumjeva placanje usluga po osnovu ispostavljenih racuna , a uz pretpostavku postojanja tehničkih mogućnosti, može zasnovati fizičko ili pravno lice koje prihvati ponudu Davaoca usluga i zaključi pretplatnički ugovor sa Davaocem usluga Prava i obaveze po osnovu pretplatničkog odnosa počinju teći danom aktivacije pretplatnikove SIM-kartice/eSIM profila Crnogorskog Telekoma odnosno aktivacije usluge od strane Davaoca usluga. Pretplatnik kupovinom mobilnog uređaja koji omogućava korišćenje eSIM profila će dobiti i uputstvo o aktivaciji eSIM profila Crnogorskog Telekoma (u daljem tekstu: eSIM profil), koje može, bez naknade, preuzeti, u štampanoj formi, u poslovnicama Davaoca usluga. O načinu aktivacije eSIM profila pretplatnik se može upoznati i na internet stranici [www.telekom.me](http://www.telekom.me).

3. Sastavni dio Ugovora čini ponuda Davaoca usluga koja sadrži specifikaciju usluge Davaoca usluga sa uslovima i načinom njenog korišćenja (u daljem tekstu: ponuda).

4. Davalac usluga ima pravo da odbije zahtjev i zaključenje Ugovora iz sledećih razloga: ako zahtjev za zasnivanje pretplatničkog odnosa nije uredno popunjen, odnosno potpisan od strane podnosioca zahtjeva; ako podnosilac zahtjeva ne dostavi i/ili ne pruži na uvid identifikaciona dokumenta; ako je Davalac usluga raskinuo pretplatnički odnos zasnovan u ranijem periodu zbog povrede ugovornih odredbi od strane podnosioca zahtjeva; ako je podnosilac zahtjeva maloljetna osoba ili osoba ograničene ili bez poslovne sposobnosti a nema valjano odobrenje zakonskog zastupnika ili ima nedostataka u punomoćju za zastupanje; ako su podaci o identitetu, odnosno pravnoj sposobnosti podniosioca zahtjeva netačni.

5. Zaključenjem pretplatničkog ugovora, odnosno aktiviranjem SIM/eSIM profila pretplatnik stiče pravo korišćenja usluga mobilnih komunikacija Davaoca usluga u mobilnoj mreži u Crnoj Gori i inostranim mrežama sa kojima Davalac usluga ima zaključene odgovarajuće ugovore.

6. Ugovorom o korisničkom odnosu za prepaid mobilnu mrežu (u daljem tekstu: prepaid ugovor) Davalac usluga i korisnik uređuju medjusobna prava i obaveze u vezi sa korišćenjem usluga mobilne mreže Davaoca usluga na prepaid osnovi. . Prepaid ugovor se smatra zaključenim danom kupovine prepaid tarifnog paketa i registracijom korisnika. Registracijom korisnika,  SIM kartica postaje aktivna, a time pocinju da teku  prava i obaveze po ugovoru. Korisnik usluga koji kupi mobilni uređaj koji mu omogućava korišćenje eSIM profila, po obavljenoj registraciji, aktivira eSIM profil, na osnovu uputstva koje će dobiti uz prepaid paket. Korisnik je dužan da počne sa korišćenjem SIM kartice/eSIM profila i  datog   pripejd  broja pozivom i/ili  slanjem SMS i/ili internet sesijom u roku od 6 mjeseci od dana izvršene kupovine i registracije. Ukoliko korisnik ne počne sa korišćenjem SIM kartice/eSIM profila i datog  broja u navedenom roku  Davalac usluga će predmetnu SIM karticu/eSIM profil i broj deaktivirati, te  nastaviti sa  daljim raspolaganjem brojem.

Period važenja dodijeljene SIM kartice/eSIM profila se definise ponudom za izabrani prepaid tarifni paket, o čemu se korisnik može upoznati i na internet stranici [www.telekom.me](http://www.telekom.me). Nakon početka korišćenja SIM kartice/eSIM profila i datog broja u navedenom roku od 6 mjeseci važnost SIM kartice/ eSIM profila korisnik produžava sa dopunom prepaid računa. Korisnik se sa prepaid ugovorom i ponudom može upoznati na internet stranici Davaoca usluga [www.telekom.me](http://www.telekom.me)~~.~~  ili iste može, bez naknade, preuzeti, u štampanoj formi, u poslovnicama Davaoca usluga. Korisnik kupuje prepaid tarifni paket koji sadrži: informativnu brošuru koja sadrži osnovne informacije o načinu korišćenja usluga na prepaid osnovi , kao i SIM karticu. Korisnik usluga koji kupi uređaj koji omogućava korišćenje eSIM profila će, dodatno, dobiti uputstvo o aktivaciji eSIM profila Crnogorskog Telekoma.

Korisnik pokreće proceduru uključivanja SIM kartice-/eSIM profila na mobilnu mrežu Davoca usluga na način uređen ovim Opštim uslovima i prepaid ugovorom.

**SIM/DATAkartica**

7. Nakon zaključenja Ugovora Davalac usluga predaje pretplatniku SIM/DATA karticu/eSIM profil Crnogorskog Telekoma i pokreće proceduru uključivanja na mobilnu mrežu. Pretplatnik koji zasniva pretplatnički odnos za postpaid uslugu i/ili uzima novi postpaid broj dužan je da, saglasno ponudi Davaoca usluga, plati jednokratnu naknadu za aktivaciju SIM/DATA kartice/eSIM profila u skladu sa važećim Cjenovnikom8. Informacije o PIN-kodu i PUK-kodu daju se pretplatniku u zaštićenom omotu. Podaci o PIN-kodu i PUK-kodu su tajni i treba ih, radi sprečavanja eventualne zloupotrebe, čuvati odvojeno od SIM/DATA kartice.

8. Pretplatnik će se smatrati direktno odgovornim za svaku zloupotrebu ili neovlašćeno korištenje SIM/DATA kartice ili eSIM profila , kao i PIN i PUK kodova.

9. Pretplatnik se obavezuje da Davaoca usluga obavijesti u slučaju oštećenja, gubitka ili kradje SIM/DATA-kartice ili uređaja sa eSIM profilom Crnogorskog Telekoma u najkraćem roku uz obavezno navodjenje identifikacionih podataka (korisnički broj,PIN-kod...) radi utvrdjivanja vjerodostojnosti prijave.

10. U slučaju gubitka ili kradje SIM/DATA kartice ili uređaja sa eSIM profilom Crnogorskog Telekoma pretplatnik se obavezuje prijavu potvrditi pismenim putem u roku od 2 radna dana od dana poziva u kojem slučaju neće biti obavezan snositi troškove korišćenja SIM/DATA kartice/e-SIM profila nakon poziva službe Davaoca usluga.

11. Pretplatnik tokom perioda trajanja Ugovora može podnijeti zahtjev za aktiviranje i dodatnih usluga za servise iz člana 2, kao i korisničke pakete iz ponude Davaoca usluga. Dokaz da je zahtijevao aktiviranje dodatne usluge, ukoliko isti nije podnijet u pisanoj formi, Davalac usluga će obezbijediti Pretplatniku po njegovom zahtjevu.

12. Korisnik može da izabere i kupi kod Davaoca usluga prepaid paket iz aktuelne ponude Specifikaciju paketa, način na koji se vrši dopuna računa, rok za korišćenje kredita sa prepaid računa, kao i period važnosti dodijeljenog broja i sl. Davalac usluga definiše ponudom za dati prepaid paket. Davalac usluga može prepaid korisnicima ispostaviti i račun za odredjene usluge i/ili opcije koje je aktivirao I omoguciti mu da plaćanje istih vrše na način uređen ovim Opštim uslovima.

13.Dopunu prepaid računa korisnik može da vrši putem korisničkog vaučera ili na drugi način (određen ponudom za izabrani paket): elektronskom dopunom putem POSterminala, Web dopunom na adresi <http://telekom.me/webshop-prepaid-dopuna.nspx>, Extra TV dopuna, platomati, bankovni automati (J&A banking, europayment…), dopuna Prepaid2Prepaid (sa prepaid računa na prepaid račun), Postpaid2Prepaid (sa postpaid računa na prepaid račun) I dr.

14. Davalac usluga će korisnika prilikom izvršene dopune prepaid računa upoznati i sa rokom upotrebe dopune izvršene korisničkim vaučerom ili drugim načinom dopune. Ukoliko korisnik ne dopuni racun tokom perioda vazenja navedenog u ponudi datog prepaid tarifnog paketa onda neće moći dalje koristiti uslugu i Davalac usluga po tom osnovu nema obavezu da korisniku izvrši povraćaj preostalih iznosa sa prepaid računai/ili isplati bilo koju naknadu po osnovu neiskorišćenih resursa predmetnog prepaid paketa.

**IV - Period trajanja Ugovora i produženje**

**Član 6.**

1. Davalac usluga i pretplatnik mogu zaključiti Ugovor na neodredjeno vrijeme sa ili bez minimalnim periodom trajanja pretplatničlog odnosa, odnosno Ugovora ili na određeno vrijeme za period ne duži od dvije godine. Period trajanja, te i minimalni period trajanja pretplatničkog odnosa počinje od dana aktiviranja usluge. Minimalni period odredjuje Davalac usluga ponudom i iste čini sastavni dio Ugovora.

2. Pretplatnik može zaključiti Ugovor i na odredjeno vrijeme u maksimalnom trajanju od godinu dana po datoj ponudi Davaoca usluga.

3. Nakon zaključenja Ugovora Davalac usluga predaje pretplatniku primjerak Ugovora sa ponudom i SIM karticu

4. U slučaju da je pretplatnik iskazao potrebu da nastavi da koristi ugovorene usluge i po isteku ugovorenog određenog perioda (za Ugovor zaključen na određeno vrijeme) dužan je da o istom obavijesti Davaoca usluga u pisanoj formi 30 dana prije isteka ugovorenog perioda čime će taj ugovor nastviti da važi na neodređeno vrijeme.

**Prenos pretplatničkog odnosa**

**Član 7.**

1. Pretplatnički odnos se može prenijeti na drugo pravno ili fizičko lice ako novi pretplatnik nastavi korišćenje date SIM kartice/eSIM profila Crnogorskog Telekoma i korisničkog broja Davaoca usluga uz promjenu ličnih podataka.

2. Zahtjev za prenos pretplatničkog odnosa se podnosi na važećem obrascu Davaoca usluga.

3. Davalac usluga će izvšiti prenos pretplatničkog odnosa pod uslovom da su izmirena sva potraživanja nastala po osnovu prethodnog pretplatničkog odnosa uz pretpostavku da ne postoje razlozi za odbijanje zaključenja Ugovora iz člana 5 ovih Opštih uslova.

**Ograničenje usluga pretplatniku**

**Član 8.**

1. Davalac usluga može ograničiti pristup svojim uslugama, odnosno pretplatnika isključiti i raskinuti Ugovor, ukoliko pretplatnik nije izmirio dospjele obaveze ili je prekršio druge uslove utvrđene Ugovorom, kao i u slučaju uznemiravanja drugih korisnika i zloupotrebe poziva prema brojevima hitnih službi.

2. Pored ograničenja iz prethodnog stava Davalac usluga takođe ima pravo da privremeno prekine pružanje usluga u slučaju da:

* Pretplatnik narušava sigurnost rada mobilne mreže Davaoca usluga,
* Pretplatnik ne prijavi zloupotrebu usluga od strane trećih lica,
* Pretplatnik zloupotrebljava ili omogućava trećim licima zloupotrebu usluga Davaocu istih.

3.Zloupotrebom po prethodnom stavu smatrat će svaki postupak/radnja koja je u suprotnosti sa pozitivnim zakonskim propisima i/ ili dobrim poslovnim običajima, a naročito ( i ne ograničavajući se):

1. ako se SIM kartica/e-SIM profil/ broj koristi za premošćavanje međunarodnog saobraćaja tj. terminaciju međunarodnog dolaznog saobraćaja, zatim
2. korišćenje SIM kartice/e-SIM profila u svrhe prebacivanja i prenošenja sistema koji iniciraju ili prosleđuju pozive trećih lica (voice i data) drugim licima,

(3) ako se vrši distribucija neželjenih ili nezatraženih elektronskih poruka;

(4) slanje 1300 elektronskih poruka na 400 različitih brojeva  u toku jednog sata,

(5) ako se vrši distribucija elektronskih poruka i/ili drugog sadržaja čije je saopštavanje, promet

ili činjenje dostupnim javnosti zabranjeno bilo kojim zakonom ili odlukom nadležnog organa;

(6)slanje i postavljanje sadržaja koji može ugroziti nečije uređaje / aparate,

(7) ako se SIM kartica koristi u uređajima koji nijesu mobilni telefoni, niti drugi uređaji koje je Pretplatnik nabavio od Davaoca usluga ili za koje je dobio odobrenje od Telekoma;

(8) ako se utvrdi da je Pretplatnik narušio pravila korišćenja Telekom portal/aplikacija;

(9) ukoliko se šalju, prosleđuju ili organizuju dobrotvorni zahtjevi, peticije, lančana pisma, reklamni i

promotivni materijal za uređaje, opremu i usluge, nagradne igre u cilju ostvarenja neosnovane koristi za Pretplatnika;

(10) ukoliko se utvrdi bilo kakva vrsta zloupotrebe poruka na broj kratkih kodova ugovorom

Stupljenih provajderu;

(11) ukoliko Pretplatnik ili drugo lice koje je u posjedu SIM kartice/e-SIM profila zloupotrijebi mogućnost pristupa internetu u cilju neovlašćenog preuzimanja sadržaja koji podliježu zaštiti prava intelektualne svojine (filmovi, igrice, muzika i sl.), pristupajući tuđim bazama podataka, uređajima ili na drugi način pokuša da izvrši ili izvrši povredu prava intelektualne svojine zaštićenih zakonom;

(12) ukoliko Pretplatnik zloupotrijebi uslugu bežičnog prenosa podataka radi upada u tuđe informacione resurse, dešifrovanje tuđe lozinke, generisanja i širenja elektronskih virusa, narušavanje bezbjednosti ličnih podataka, saobraćaja drugih pretplatnika;

(13) ukoliko se radnjom Pretplatnika vrši krivično djelo ili privredni prestup; vrši povreda odredaba

autorskog prava i prava industrijske svojine; vrši djelo nelojalne konkurencije; vrši povreda dobrih

poslovnih običaja i prava o zaštiti potrošača; vrši povreda ugovora, konvencija i preporuka u oblasti

prava elektronskih komunikacija, kao i kodeksa ponašanja na Internetu ili se takvom radnjom Pretplatnika ugrožavaju ili povređuju nečija lična prava,

(14) vršenje radnji koje drugim pretplatnicima onemogućavaju normalno korišćenje ugovorenih usluga

(15)preprodaja ugovorene usluge trećim licima,

(16)ukoliko Pretplatnikova oprema postane prijetnja za druge korisnike ili mreže (zaražena virusom ili sličnim

softverom), a Pretplatnik po obaviještenju Telekoma u datom roku ne otkloni uzrok otkrivene prijetnje;

(17) vršenje radnji koje su na bilo koji način u suprotnosti sa uputstvima i preporukama datim od strane Telekoma.

Davalac usluga zadržava pravo da po zahtjevu nadležnog državnog organa i/ ili tima za prevenciju i suzbijanja radikalizacije i nasilnog ekstremizma prekine uslugu te blokira sadrzaje u cilju prevencije I susbijanja širenja radikalnih i nasilno-ekstremističkih sadržaja na interneta i očuvanja sajber prostora Crne Gore I sprečavanja bilo kojih zloupotreba iz spektra elektronskih incidenata koji čine prijetnju za bezbjednost ljudi/države, kao I sadržaje/ događaji i incidente u kojima su učestvovale terorističke organizacije i/ili pojedinac .

Davalac usluga nije odgovoran za štetu ili povredu prava koje usled nedozvoljenih radnji i zloupotreba pretrpe pretplatnk/ci ili bilo koje treće lice ili sam Pretplatnik. Pretplatnik je odgovoran Telekomu, drugom pretplatniku i svakom trećem licu koje pretrpi štetu usled nedozvoljenog ponašanja Pretplatnika u korišćenju usluga, uključujući, a ne ograničavajući se na slučajeve iz ovog člana.

4. Prilikom utvrđivanja povrede obaveze iz Ugovora, te i zloupotreba po prethodnom stavuDavalac usluga je dužan da, a u zavisnosti od stepena pričinjene povrede, odnosno zloupotrebe, upozori Pretplatnika (pozivom, SMS ili dr. elektronskom porukom) ili privremeno onemogući korišćenje usluge o čemu, bez odlaganja, obavještava pretplatnika u pisanom obliku. Ukoliko Pretplatnik ponavlja kršenje obaveza utvrđenih Ugovorom i/ili ovim Opštim uslovima, Davalac usluga ima pravo da raskine Ugovor, u skladu sa odredbama tog Ugovora i ovim Opštim uslovima.

5. Za vrijeme privremenog ograničenja pristupa uslugama Davalac usluga će obezbijediti dolazne pozive i dostup hitnim službama, osim ukoliko bi to predstavlja ozbiljnu prijetnju za bezbjednost i zdravlje ljudi ili narušavanje sigurnost i integritet mreže.

6. Za vrijeme privremenog ograničenja pristupa uslugama pretplatnik plaća mjesečnu naknadu za paket koji koristi.

7. Po prestanku razloga za ograničenje Davalac usluga će pretplatniku ponovo omoguciti korišćenje komunikacionih usluga. Za ponovno uključenje Pretplatnik plaća iznos utvrđen Cjenovnikom Davaoca usluga.

8. Davalac usluga ne snosi odgovornost za bilo koju štetu koja može nastati pretplatniku zbog privremenog isključenja.

9. Pretplatnik nema pravo da zahtijeva naknadu bilo kakve štete nastale kao posljedica privremenog ograničenja pristupa uslugama.

**Raskid i prestanak pretplatničkog ugovora**

**Član 9.**

1.U slučaju da Pretplatnik ne plati obaveze za izvršene usluge saglasno članu 11 ovih Opstih uslova Davalac usluga može trajno prekinut pružanje usluga.

2. Davalac usluga ima pravo da jednostranom izjavom volje raskine Ugovor u skladu sa ovim Opštim uslovima i u slučaju da:

* Pretplatnik koristi usluge suprotno odredbama Opštih uslova, Ugovora i pozitivnih propisa,
* Pretplatnik koristi neodobrenu opremu, odnosno opremu koja ne ispunjava uslove propisane pozitivnim zakonskim propisima (ne ispunjava uslove zaštite i bezbjednosti korisnika i drugih lica i zaštite životne sredine, ako se njenom upotrebom ne omogućava efikasna upotreba frekvencijskog spektra, odnosno ako izaziva štetne smetnje, kao i ukoliko ne ispunjava druge uslove po Zakonu o elektronskim komunikacijama i članu 5).
* Pretplatnik upotrebom SIM kartice/korišćenjem eSIM profila Crnogorskog Telekoma dovodi u pitanje sigurnost mreže,
* Davalac usluga naknadno utvrdi da su lični podaci o pretplatniku netačni a pretplatnik te podatke ne ispravi u roku od 30 dana po prijemu obavještenja od strane Davaoca usluga.

3. Ukoliko je nad pretplatnikom pokrenut stečajni postupak Davalac usluga ima pravo na jednostrani raskid pretplatničkog odnosa. Davalac usluga će shodno odredbama pozitivnih propisa koje se odnose na stečaj omogućiti korištenje brojeva koje odredi stečajni upravnik.

4. Ako je pretplatnik podnio prigovor, odnosno žalbu u pogledu visine iznosa na računu ili u pogledu izvršavanja pojedinih prava, a isti je u roku platio nesporni dio računa ili iznos koji odgovara prosječnoj vrijednosti poslednja tri mjesečna računa, Davalac usluga neće preduzeti mjere ograničenja pristupa svojim uslugama iz prethodnog člana do konačne odluke Agencije. Do konačne odluke Agencije Davalac usluga neće uskratiti pružanje usluga i pristup i korišćenje brijeva hitnih službi i besplatnog broja službe za korisnike.

5. Ako pretplatnik nije platio nesporni dio računa u ostavljenom roku ili nastavi da postupa suprotno odredbamaUgovora ili ne postupi po konačnoj odluciAgencije, Davalac usluga će trajno isključiti pretplatnika i prekinuti sa pružanjem svih usluga. Ugovor se od tog trenutka smatra jednostrano raskinutim.

6. Pretplatnik može raskinuti Ugovor sa Davaocem usluga u bilo kojem trenutku jednostranom izjavom volje datoj u pisanoj formi. Pretplatnik je dužan da zahtjev za raskid Ugovora lično podnese nadležnoj službi Davaoca usluga ili ovlašćenom zastupniku Davaoca usluga. Korisnik koji usluge mobilne mreže Davaoca usluga koristi na prepaid osnovi i po tom osnovu zaključen prepaid ugovor može isti raskinuti u bilo kojem trenutku.

7. Isto lice ima pravo da zaključi novi Ugovor tek nakon izmirenja obaveza po ranijem ugovoru.

**Naknada za raskid Ugovora prije vremena**

**Član 10.**

1. U slučaju otkaza Ugovora od strane pretplatnika prije isteka perioda definisanog Ugovorom, pretplatnik je dužan da Davaocu usluga plati mjesečne naknade za preostali period na koji je Ugovor zaključen ili naknadu u visini popusta na uređaje, opremu i usluge koje je ostvario, ako je plaćanje te naknade povoljnije za pretplatnika. Navedene naknade pretplatnik nije u obavezi da plati ukoliko je do raskida Ugovora došlo iz razloga što Davalac usluga nije u mogućnosti da ispuni ugovorene obaveze, kao i u slučaju kada izmjene korišćenja usluga nepovoljnije za pretplatnika u odnosu na ugovorene uslove i cijene.

2. U slučaju jednostranog raskida Ugovora od strane Davaoca usluge, odnosno od trenutka prekida pružanja

usluga shodno prethodnom članu, Davalac usluga ima pravo da od pretplatnika zahtijeva samo plaćanje

potraživanja koja su nastala u periodu do raskida Ugovora uključujući i naknade u visini cijena uređaja,opreme odnosno popusta na uteđaje,opremu i usluge koje je pretplatnik ostvario do dana raskida.

**IV - Cjenovnik usluga, račun i način plaćanja**

**Član 11.**

1. Cijene usluga i druge komercijalne uslove utvrđuje Davalac usluga u skladu sa svojom poslovnom politikom. Mjesečna pretplata za usluge i cijene usluga kao i sve ostale naknade koje Davalac usluga naplaćuje utvrđene su cjenovnikom. Cjenovnikom su obuhvaćene i cijene tarifnih paketa kao i dodatnih usluga Crnogorskog Telekoma.

2.Davalac usluga zadržava pravo na izmijenu cijena svojih usluga. Davalac usluga je dužan da u slučaju promjena cijena usluga o tome obavijesti pretplatnika na način uređen članom 13 ovih Opštih uslova.

3. Roming cijene su date u Ponudi, a Pretplatnik se o istim može informisati i prije korišćenja istih na web stranici Davaoca usluga [www.telekom.me](http://www.telekom.me).

4. Davalac usluga se obavezuje da preko posebne web stranice na svom zvaničnom sajtu (www.telekom.me) drži objavljen cjenovnik, o čemu se sam pretplatnik može redovno informisati, kao i da ga pretplatnicima učini dostupnim u svojim poslovnicama.

5. Davalac usluga je dužan da izda propisan račun, bez naknade, za pružene usluge koji omogućava jasan uvid u stavke i provjeru obračunatog iznosa za pružene usluge ili račun koji nije razdvojen po stavkama, ako to pretplatnik zahtijeva.

6. Račun za izvršene usluge Davalac usluga će pretplatniku - pravnom licu, koji usluge po Ugovoru koristiti za potrebe određenog broja pojedinačnih pretplatnika koji su kod njega u radno – pravnom ili drugom odnosu, ispostaviti kao zbirni račun za iznos duga koji je Ugovorom preuzeo za pojedinačne pretplatnike (limit), a standardni račun istom pojedinačnom pretplatniku za iznos duga preko iznosa do kojeg se pretplatnik - pravno lice Ugovorom obavezao.

7. Pretplatnik i pretplatnik - pravno lice i pojedinačni pretplatnik su saglasni da preuzimaju obavezu blagovremenog izmirenja obaveza po ispostavljenim računima, a u skladu sa ovim Opštim uslovima.

8. Pretplatnik-pravno lice i pojedinačni pretplatnik su upoznati da za slučaj da pojedinačni pretplatnik blagovremeno ne izmiri svoja dugovanja saglasno ovom članu, Davalac usluga zadržava pravo da privremeno, odnosno trajno suspenduje korišćenje SIMkartice/eSIM profila obezbijeđene po Ugovoru koji je zaključen između pojedinačnog pretplatnika i Davaoca usluga.

9. Račun za komunikacione usluge se može dostavljati pretplatniku putem pošte ili, po njegovom zahtjevu, elektronskim putem (račun u elektronskoj formi). Pretplatnik pisanim putem podnosi zahtjev za dostavu računa u elektronskoj formi i to na propisanom obrascu Davaoca usluga ili zahtjevom koji je elektronski upućen Davaocu usluga. Bez obzira da li je račun dostavljen u pisanoj ili elektronskoj formi, račun se smatra dostavljenim sedmi dan od dana izdavanja računa, koji je naznačen na računu.

10. Ukoliko pretplatnik odustane od zahtjeva za dostavu računa elektronskim putem dužan je da o istom blagovremeno obavijesti Davaoca usluga, podnošenjem zahtjeva za dostavu računa putem pošte.

11. Davalac usluga račun za komunikacione usluge neće dostavljati na adresu Pretplatnika naznačenu za dostavljajnje računa ukoliko je isto Pretplatnik zahtijevao. Pretplatnik dati zahtjev može podnijeti pisanim putem na obrascu propisanom od strane Davaoca usluga ili u drugoj formi koja može da se sačuva kao trajni zapis. Dati zahtjev Pretplatnik može opozvati u bilo kojem trenutku, Davalac usluga će u datom mjesecu Pretplatniku pozivom, SMSom ili pisanim obavješenjem pružiti informacije o predmetnom računu, kao i o mogućnosti preuzimanja istog u prodajnim mjestima Davaoca usluga.

12. Pretplatnik se obavezuje da uredno i blagovremeno plaća račun za korišćenje usluge, te da iznos novčane obaveze iz računa izmiri u roku od 8 dana po prijemu računa. Smatraće se da je 7 (sedmi) dan od dana izdavanja (naznačen na računu) dan prijema računa. Pretplatnik račun iz stava 10 ovog člana može da izmiri ili po preuzimanju istog u prodajnom mjestu Davaoca usluga ili u roku od 8 dana od dana prijema prvog narednog racuna.

13.Nakon isteka roka za izmirenje obaveze iz prethodnog stava, ispostavljeni račun se smatra opomenom i bez upućivanja pismenog obavještenja.

14. Ukoliko pretplatnik ne izmiri račun u roku od 15 dana, računajući od dana kada je račun stekao svojstvo opomene, Davalac usluga može pretplatniku privremeno isključiti odlazne pozive i ostale servise (SMS, GPRS,... itd),obavještavajući ga na pouzdan način o razlozima za isto (putem SMS poruke).

15. Ukoliko pretplatnik ne izmiri dospjelo potraživanje u roku od 40 dana od dana privremenog isključenja, Davalac usluga može trajno prekinuti pružanje usluga(ne ranije od navedenog roka).

16. Ukoliko pretplatnik u roku izvrši svoje obaveze Davalac usluga će ponovo aktivirati uslugu. Za ponovno aktiviranje usluge pretplatnik je dužan da Davaocu usluga plati naknadu definisanu važećim Cjenovnikom.

**V - Prava, obaveze, odgovornosti i ograničenja pretplatnika**

**Član 12.**

1. Korisnik ima pravo na: pristup javnoj elektronskoj komunikacvionoj mreži u roku od 8 dana od dana prijema zahtjev nesmetano korišćenje javnih elektronskih komunikacionih usluga, ugovorenog kvaliteta, raspoloživosti i sigurnosti, po javno dostupnim cijenama; račun, detaljno iskazan po odvojenim stavkama, koji omogućava jasan uvid u stavke i provjeru obračunatog iznosa za pruženu uslugu, ili račun koji nije razdvojen po stavkama, ako je to zahtijevao; zaštitu tajnosti elektronskih komunikacija, u skladu sa pozitivnim propisima koji uređuje tajnost podataka, zaštita podataka o ličnosti i zaštita neobjavljenih podataka I ostvarivanje i drugih prava, u skladu sa ovim Opštim uslovima I pozitivnim propisima.

2. Pored prava iz prethodnog stava Pretplatnik svojim potpisom na Ugovoru potrvrđuje da je upoznat da može da zatraži vanredni račun prije završetka obračunskog perioda; može da zahtijeva, bez naknade, detaljnije raščlanjen račun u formi koja omogućava kontrolu utroška (listing), s tim što su fizička lica tom prilikom dužna da prilože ličnu kartu radi identifikacije, a pravna lica pismeni zahtjev ovjeren pečatom i potpisom ovlašćenog lica. Davalac usluga nije u obavezi da izda vanredni račun ili detaljne informacije u slučaju da su ti podaci nedostupni zbog isteka vremenskog perioda za njihovo čuvanje i po nalogu o zabrani izdavanja tih podataka datog od nadležnog organa u skladu sa zakonom.

Po zahtjevu pretplatnika Davalac usluga će, u granicama tehničkih mogućnosti, omogućiti mu zabranu prikazivanja broja kod pozvanog broja (identifikacija poziva). Pretplatnik je upoznat da se navedena zabrana ne odnosi na pozive koje Pretplatnik ostvari prema broju 112 i drugim brojevima hitnih službi.

3. Pretplatnik odgovara za tačnost ličnih podataka koje je dao prilikom zaključenja Ugovora i dužan je da obavijesti Davaoca usluga o svakoj promjeni navedenih podataka. Pod ličnim podacima u skladu sa ovim Opštim uslovima podrazumijeva se naziv/ime pretplatnika, adresa, broj lične karte/pasoša/PIB-PDV, e-mail adresa i dr.).

4. Pretplatnik se obavezuje da na odgovarajući način obavijesti Davaoca usluga o bilo kakvoj promjeni podataka odmah a najkasnije u roku od 30 dana od dana izvršene promjene.

5. Pretplatnik je dužan da blagovremeno prijavljuje smetnje na broj 12711 ili 1500 (fizičko lice) i broj 12711 ili 1515 (pravno lice), koji su dostupni 24 časa 7 dana u nedjelji za pomoć u rješavanju problema.

6. Pretplatnik je dužan da u cilju izbjegavanja neočekivanih, neželjenih troškova prilikom korišćenja opreme za mobilnu elektronsku komunikacionu mrežu u područjima Crne Gore u kojima postoji mogućnost preuzimanja signala inostranog roming operatora (jači signal) izvrši manuelni izbor operatora, te vrši i redovnu kontrolu stanja na računu slanjem SMS sa sadržajem: RACUN na broj.1467 ili pozivom na broj iz stava 5 ovog člana. Ukoliko Pretplatnik ne postupa u skladu sa ovom odredbom preuzima i obavezu izmirivanja potraživanja nastalih po tom osnovu. Ukoliko Davalac usluga utvrdi da je Pretplatnik postupao u skladu sa ovom odredbom ali se odlucio da i dalje nastavi da koristi mrezu inostranog roming operatora(jači signal), Pretplatnik preuzima i obavezu izmirivanja potraživanja Davaoca usluga nastalih po tom osnovu.). Područja na kojima postoji mogućnost preuzimanja signala drugog operatora (jači signal) čine područja koja nisu pokrivena signalom Davaoca usluga. O područjima koja su pokrivena signalom Davaoca usluga Pretplatnik se može informisati na web stranici www.telekom.me/postpaid-pokrivenost.nspx.

7. Pretplatnik je odgovoran za zloupotrebu ili neovlašćeno korištenje svoje SIM kartice /eSIM profila kao i svojih PIN i PUK kodova

8. Ukoliko pretplatnik ne primi račun isto ga ne oslobađa od obaveze plaćanja u propisanom roku, odnosno pretplatnik je u obavezi da zatraži prepis računa u ovlašćenim prodajnim mjestima Davaoca usluga.

9. Pretplatnik na način uređen Ugovorom daje Davaocu usluga saglasnost da podatke o pretplatniku može koristiti u svrhu određene datom izjavom koja činisastavni dio Ugovora.

10. Pretplatnik ima pravo da njegovi lični podaci budu unijeti u imenik. Davalac usluga je dužan da uspostavi, objavi i ažurira imenik pretplatnika javno dostupnih telefonskih usluga, osim Pretplatnika koji je u pisanoj formi zahtijevao zabranu unošenja svojih podataka. Davalac usluga je dužan da Pretplatniku obezbijedi pravo na izmjene, dopune ili brisanje njegovih ličnih podataka iz imenika bez naknade.

11.Pravna lica ne mogu tražiti ograničenje unosa podataka u telefonski imenik koji služe za njihovi identifikaciju i komunikaciju.

**VI-Obaveze, odgovornosti i ograničenja Davaoca usluga**

**Član 13.**

1. Davalac usluga se obavezuje da pretplatniku omogući korišćenje usluge u skladu sa tehničkim propisima i standardima.

2. Davalac usluga ne odgovara za:

* pokrivenost signalom, kvalitet, sigurnost, ponuđene usluge u drugim telekomunikacionim mrežama u Crnoj Gori, ili za usluge evidentirane od strane drugog operatora mobilne mreže u područjima Crne Gore u kojima postoji mogućnost preuzimanja signala drugog operatora (jači signal). O područjima na kojima postoji mogućnost preuzimanja signala drugog operatora (jači signal) pretplatnik se može informisati na način uređen članom 12 stav 6.
* marketinški ili neki drugi sadržaj informativnih usluga, npr. informativne usluge koje obezbjeđuju drugi operatori mimo Davaoca usluga, ali preko mobilne mreže Davaoca usluga shodno članu 3 ovih Opštih uslova.Davalac usluga je dužan da drugog operatora upozori da navedene marketinške i informativne usluge prema korisniku može da vrši samo uz prethodno pribavljenu saglasnost korisnika.

3. Davalac usluga se, shodno pozitivnim propisima, obavezuje na čuvanje svih podataka koji se odnose na ličnost pretplatnika i pružene usluge.

4. Davalac usluga se obavezuje da podatke o saobraćaju pretplatnika, čuva i obrađuje za potrebe utvrđivanja pretplatnikovog računa ili plaćanja interkonekcionih naknada.

5. Davalac usluga se obavezuje da obezbijedi da podaci o korisnicima ne budu dostupni drugim licima osim samom pretplatniku i licima koje pretplatnik ovlasti.

6. Davalac usluga će pružiti na uvid podatke o pretplatniku u slučaju zahtjeva nadležnog organa.

7. Davalac usluga nije ovlašćen za pružanje pomoći u obezbjeđivanju prava pretplatnika na zaštitu od zlonamjernih poziva i sl, ali će pretplatnika upoznati sa metodama i procedurama koje pretplatnik treba da preduzme u cilju obezbjeđivanja toga prava.

8. Davalac usluga u cilju zaštite od eventualnih troškova i štete koje pretplatnik korišćenjem usluga može prouzrokovati ima pravo da uvede ograničenja za određenu vrstu poziva ili drugu vrstu ograničenja.

9. Davalac usluga se obavezuje da uz opremu isporučenu po ponudi pretplatniku uruči, pored ostale pripadajuće dokumentacije (tehničko uputstvo, kao i uputstvo za upotrebu na crnogorskom jeziku), i garanciju izdatu od strane proizvodjača ili distributera. Prava po osnovu garancije pretplatnik će ostvarivati kod servisera nazanačenog na garantnom listu.

10. Davalac usluga nije odgovoran za štetu koju pretplatnik može da pretrpi zato što nije mogao da ostvari pristup željenoj usluzu zbog događaja i okolnosti na koje Davalac usluga nije mogao da utiče.

11. Davalac usluga je dužan da, najmanje 30 dana prije eventualnih izmjena , o izmjeni, obavezno pisanim putem, na jasan, vidljiv i nedvosmislen način, kao i putem SMS-a kada je to moguće, obavijesti pretplatnika. U datom roku pretplatnik može otkazati Ugovor bez plaćanja naknada iz člana10 stav 1 i bez otkaznog roka, ako su izmjene nepovoljnije u odnosu na ugovorene uslove i cijene.

12. Davalac usluga je dužan da, radi tačnog obračuna pružene usluge, tačno registruje podatke o pruženoj usluzi.

13. Davalac usluga je dužan da Ugovorom obaveže pretplatnika da upotrebu automatskih govornih uređaja, bez ljudskog posredovanja (pozivni automati) ili elektronske pošte, uključujući SMS za pozive prema korisniku, radi direktnog marketinga, vrši samo uz prethodno pribavljenu saglasnost korisnika. Davalac usluga je dužan da pretplatniku omogući selekciju dolazne elektronske pošte koja sadrži neželjene elektronske poruke ili štetan sadržaj, na brz i jednostavan način.

14. Davalac usluga je dužan da na na svojoj web stranici objavi, na jasan način, adresu elektronske pošte za prijavu zloupotreba i da odgovori na svaki prigovor u vezi sa zloupotrebom elektronske pošte, u roku od osam dana od dana prijema tog prigovora putem elektronske pošte.

15. Davalac usluga će Ugovorom obavezati pretplatnika na zabranu slanja neželjenih elektronskih poruka, uključujući SMS u skladu sa ovim stavom, kao i na preduzimanje odgovarajućih mjera radi sprječavanja zloupotreba korisničkog naloga elektronske pošte.

16. Kada Davalac usluga primi dokaz da je pretplatnik poslao neželjenu elektronsku poruku ili da je korisnički nalog elektronske pošte bio zloupotrijebljen, utvrdće činjenično stanje i u zavisnosti od stepena pričinjene zloupotrebe i upozoriti pretplatnika ili privremeno onemogućiti upotrebu korisničkog naloga elektronske pošte o čemu će, bez odlaganja, obavjestiti pretplatnika u pisanom obliku. Ako pretplatnik ponavlja kršenje obaveze iz ovog stava Davalac usluga ima pravo da postupi u skladu sa poyitivnim zakonskim propisima.

17. Uslovi zasnivanja pretplatničkog odnosa definisani ovim Opštim uslovima se odnose i na zasnivanje pretplatničkog odnosa sa stranim licima. Stranim fizičkim licem, u smislu ovih Оpštih uslova, smatra se lice koje nema crnogorsko državljanstvo, a stranim pravnim licem smatra se pravno lice čije je sjedište u inostranstvu, Davalac usluga u cilju zaštite od eventualnih troškova i štete koje pretplatnik strano lice korišćenjem usluga može prouzrokovati ima pravo da uvede i da odredi drugi vid zaštite svojih potraživanja.

**VII - Privremeno ograničenje usluga radi otklanjanja smetnji, redovnog održavanja i razvoja mreže**

**Član 14.**

1. Davalac usluga može, bez saglasnosti korisnika, privremeno ograničiti, odnosno prekinuti pristup svojim uslugama, kada je to potrebno radi otklanjanja smetnji, redovnog održavanja i razvoja mreže.

2. U slučaju iz stava 1 ovog člana Davalac usluga je dužan da obavještenje o privremenom ograničenju, odnosno prekidu pristupa uslugama objavi, jedan dan unaprijed, u sredstvima javnog informisanja i dostavi Agenciji, kao i hitnim službama, ako to utiče na njihov rad.

3. Davalac usluga je dužan da o ograničenju odnosno prekidu pristupa uslugama dužem od šest sati, neposredno obavijesti i korisnike, na odgovarajući način.

4. U slučaju ograničenja odnosno prekida usluge iz stava 1 ovog člana, Davalac usluga je dužan da umanji mjesečnu naknadu korisniku srazmjerno trajanju ograničenja odnosno prekida usluge.

**VIII- Pravo pretplatnika na ograničenje potrošnje i obavještenje o stanju potrošnje**

**Član 15.**

1. Na zahtjev pretplatnika Davalac usluga je dužan da omogući besplatno ograničenje potrošnje za obračunski period.

2. Na zahtjev pretplatnika Davalac usluga je dužan da omogući besplatnu zabranu odlaznih poziva prema određenom broju ili grupi brojeva, odnosno slanje i primanje elektronskih poruka na određene ili sa određenih vrsta brojeva.

3. Pretplatnik koji više od dva puta u toku kalendarske godine zahtijeva aktiviranje navedenih usluga dužan je da Davaocu usluga plati naknadu definisanu važećim cjenovnikom,

4. Davalac usluga je dužan da pretplatniku dostavlja besplatna obavještenja putem telefonskog poziva ili SMS-a, ako dođe do potrošnje koja je iznad prosjeka potrošnje pretplatnika za posljednja tri mjeseca i da vodi evidenciju o dostavljenim obavještenjima.

5. Davalac usluga je dužan da, na zahtjev pretplatnika, dostavi stanje trenutne potrošnje, koje nije starije od šest sati, a za komunikacije u romingu u posljednja 24 sata.

**IX - Mogućnost pozivanja jedinstvenog evropskog broja 112 i drugih brojeva hitnih službi i ograničenja poziva prema tim brojevima**

**Član 16.**

1. Davalac usluga je dužan da putem poziva ili SMS –a, omogući Pretplatniku besplatan pristup jedinstvenom evropskom broju“112“ i drugim brojevima hitnih službi. Davalac usluga je dužan da omogući hitnim službama prikazivanje ličnih podataka o pretplatniku, broju sa kojeg je ostvaren poziv, vremenu i trajanju poziva, Podatke o lokaciji sa koje je poziv upućen, Davalac usluga će pružiti u skladu sa zakonskim i podzakonskim propisima.

2. Davalac usluga nije odgovoran za štetu koju pretplatnik može da pretrpi zato što nije mogao da ostvari pristup navedenom broju zbog okolnosti na koje Davalac usluga nije mogao da utiče (viša sila), uključujući i nestanak električne energije bilo na strani korisnika usluga ili na strani pozivanog broja.

**X- Refundiranje sredstava u slučajevima kada nije ispunjen ugovoreni nivo kvaliteta ili kada Davalac usluga svojom greškom nije omogućio korišćenje usluga**

**Član 17.**

1.Ukoliko je Pretplatnik podnio prigovor na kvalitet usluge Davalac usluga neće obracunavati mjesečnu pretplatu za onoliko dana koliko Pretplatnik nije mogao koristiti ugovorenu uslugu.

2. Nepokrivenost mrežom po članu 3 ne smatra se lošim kvalitetom pružanja usluga koje podlijže obavezi refundiranja.

3. Pretplatnik koji je podnio prigovor na kvalitet usluga ima pravo na naknadu štete isključivo ako je od strane Davaoca usluga ili drugog nadležnog organa utvrđeno da je dati kvalitet niži od ugovorenog.

4. Davalac usluga nije dužan da obešteti pretplatnika, ako je do lošeg kvaliteta pružanja usluga ili ograničenja pristupa mreži ili usluzi došlo zbog okolnosti na koje Davalac usluga nije mogao da utiče (događaji nastali kao posljedica više sile, nestanak električne energije kod pozvanog broja i sl.).

**XI- Postupak za rješavanje prigovora i odlučivanje po prigovorima korisnika**

**Član 18.**

1. Pretplatnik ima pravo prigovora na pristup i kvalitet usluga, kao i na visinu ispostavljenog računa. Prigovor po pitanju pristupa i kvaliteta Pretplatnik podnosi odmah po utvrđivanju datih okolnosti, a prigovor na račun u roku od 8 dana od dana prijema računa. Pretplatnik je dužan podnijeti prigovor u pisanoj formi. Prigovor na račun iz člana 11 stav 10 Pretplatnik može podnijeti u roku od 8 dana od dana preuzimanja istog ili u roku od 8 dana od dana prijema prvog narednog racuna

2. Po prigovoru Pretplatnika Davalac usluga je dužan donijeti odluku u roku od 8 dana od dana podnošenja

prigovora i istu dostaviti Pretplatniku u pisanoj formi. Ukoliko Davalac usluga odbije prigovor ili ne odluči u datom

roku od 8 dana Pretplatnik ima pravo da u roku od 15 dana podnese žalbu Agenciji.

3. U slučaju sudskog spora nadležan je sud prema mjestu zaključenja ugovora.

**XII- Mjere i postupak koji se sprovode u slučaju neizmirivanja dugovanja za pružene usluge i rok u kojem se mjere sprovode**

**Član 19.**

1. Pretplatnik se obavezuje da uredno i blagovremeno plaća račun za korišćenje usluge u skladu sa članom 11 ovih Opštih uslova.

2. Nakon isteka roka za izmirenje obaveze iz prethodnog stava, ispostavljeni račun se smatra opomenom i bez upućivanja pismenog obavještenja.

3. Ukoliko pretplatnik ne izmiri račun ni u narednom roku od 15 dana, računajući od dana kada je račun stekao svojstvo opomene, Davalac usluga može pretplatniku privremeno isključiti obavještavajući ga na pouzdan način o razlozima za isto (putem SMS poruke).

4. Ukoliko pretplatnik ne izmiri dospjelo potraživanje u roku od 40 dana od dana privremenog isključenja,

Davalac usluga može trajno prekinuti pružanje usluga (ne ranije od navedenog roka) i raskinuti pretplatnički odnos, obavještavajući ga o istom.

5. Ukoliko pretplatnik ne plati zaostali dug po prethodno preduzetim aktivnostima Davaoca usluga:

opomena, privremeno isključenje, trajno isključenje i raskid pretplatničkog odnosa Davalac usluga će

postupak naplate potraživanja vršiti preko nadležnog organa.

**XIII - Postupak zaključivanja ugovora putem sredstava komunikacije na daljinu, kao i ugovora zaključenih izvan poslovnih prostorija**

**Član 20.**

1. Distancionu prodaju ili prodaju izvan poslovnih prostorija Davalac usluga će, kada se steknuuslovi, vršiti u skladu sa pozitivnim zakonskim propisima kojim se uređuje zaštite potrošača i elektronski potpis.

**XIV - Završne odredbe**

**Član 21.**

1. Na ove Opšte uslove i pretplatnički Ugovor saglasnost daje Agencija za elektronske komunikacije i poštansku djelatnost.

2. Nakon dobijanja saglasnosti iz prethodnog stava Davalac usluga je dužan da ove Opšte uslove objavi

na svojoj internet stranici(www.telekom.me) i u najmanje dvije dnevne novine koje se distribuiraju na

teritoriji Crne Gore, i učiniti ih dostupnim, bez naknade, na zahtjev pretplatnika u štampanoj formi u

svojim poslovnicama ili na drugi odgovarajući način.

3. Način objavljivanja informacija o cijenama, načinu tarifiranja i opstim uslovima pružanja usluga elektronskih komunikacija propisuje Agencija.

4. Davalac usluga zadržava pravo izmjene i dopune ovih Opštih uslova u cilju prilagođavanja pozitivnim propisimai/ili tržišnim uslovima i iste će objavit na način propisan stavom 2 ovog clana.

5. Davalac usluga ne smije sa pretplatnikom zaključiti pretplatnički Ugovor za koji nije prIbavljena saglasnost Agencije.

6. Za sva pitanja koja nisu uređena ovim Opštim uslovima i Ugovorom primjenjivaće se odredbe pozitivnih propisa.

Podgorica, --------------------------2020. godine

Crnogorski Telekom a.d. Podgorica